Þingmaður Vinstri grænna í Norðvesturkjördæmi segist ætla að beita sér fyrir að fimmtán prósenta niðurskurður á þorskveiðiheimildum til strandveiða verði leiðréttur. Sú ákvörðun sjávarútvegsráðherra hefur sætt mikilli gagnrýni.
Þorskveiðiheimildir til strandveiða verða skertar um eittþúsund og fimmhundruð tonn í ár samkvæmt breytingum á reglugerð sem Svandís Svavarsdóttir, sjávarútvegsráðherra, undirritaði í desember. Flokkssystkini ráðherrans, í félagi Vinstri grænna í Skagafirði, sendu frá sér ályktun eftir fund nýlega og hvetja þingmenn og ráðherra til að standa vörð um strandveiðar og festa þær enn frekar í sessi. Bjarni Jónsson, þingmaður VG tekur undir þetta.
Já ég geri það. Enda hefur þetta verið baráttumál Vinstri grænna og eins og við munum þá voru það Vinstri græn sem komu strandveiðunum á á sínum tíma og við höfum fylgt þessu vel eftir síðan og staðið með strandveiðunum og viljað auka hlut þeirra. En nú hefur Svandís Svavarsdóttir, ráðherra, boðað niðurskurð á þorskveiðiheimildum til strandveiða. Þannig að það er kannski ekki samkvæmt þessari stefnu. Ja þar er sjálfsagt verið að fara eftir forsendum og verið að horfa til margra þátta og þá þarf að horfa á líka hvað er verið að setja inn í önnur kerfi og hvernig þetta allt talar saman. En ég treysti því að það séu leiðir til þess að leiðrétta það og bæta í.
Hann muni beita sér fyrir að þessi niðurskurður verði dreginn til baka.
Það geri ég að sjálfsögðu og ég á von á því að svo verði.
